Sini merimaisemassa 
Inka Bell on viime vuosina tullut tunnetuksi taiteellisia keinoja luovasti soveltavana taidegraafikkona ja kuvanveistäjänä. Abstrakti muotokieli tuntuu olleen hänelle luonteva valinta: se tarjoaa jatkuvasti uusia mahdollisuuksia virittää, sävyttää ja rakentaa kuvan muotokieltä ja värimaailmaa.   Abstrakti ilmaisu tuntuu omalta. Inspiroivaa on myös se, että sen kokemista ei voi täysin selittää sanallisesti.  Hän kokee, että ”teos on onnistunut, jos siinä on jotain enemmän kuin mitä oli voinut ennakoida.”  Abstraktilla muotokielellä voidaan luoda paikkoja ja tiloja, joita ei ole olemassa reaalisessa maailmassa. Abstrakti on vapaata sanallisesta symboliikasta; muotokieli ei saa muodostua kuvalliseksi vertaukseksi; visuaalinen kokemus on tärkein. 
Keskeistä abstraktille muotokielelle on teokseen liittyvän tilan kokeminen ja analysoiminen.  Tämä koskee niin teoksen sisäistä tilaa kuin sen paikkaa ja ympäröivää tilaa. Molemmat vaikuttavat teoksen kokemiseen.  Teoksen paikka merkitsee teokselle annettua ja määriteltyä paikkaa tai ympäristöä, joka voi olla sisä- tai ulkotilassa tai jo rakennetussa ympäristössä.  Bell kertoo saavansa usein innoitusta arkkitehtonisista tiloista ja niiden luomista tunnelmista, materiaaleista, väreistä sekä eri osatekijöiden keskinäisestä vuorovaikutuksesta.
Teoksen skaalan merkitys julkisessa taiteessa on erityisen tärkeä. Se liittyy katsojan ruumiilliseen kokemukseen ja siihen, miten katsoja kommunikoi teoksen kanssa.  Julkinen taide voi puhutella katsojaa tai keskustella hänen kanssaan, jolloin sen merkitys ja välittämä kokemus syntyvät teoksen ja katsojan välisessä vuorovaikutuksessa.
Teosta suunnitellessaan Bell pohti ympäristön valoa, siinä olevia varjoja ja sitä, miten vuodenaikojen vaihtelut vaikuttavat katsomiskokemukseen. Talven pimeydessä teos on keinotekoisesti valaistu, kun taas kesällä valoa on jatkuvasti.  Teoksen sininen väri on antanut teokselle myös nimen Sini. Nimi heijastaa sekä teosta ympäröivää luontoa että sen vaihtelevaa valaistusta.
Veistoksen muodossa on leikkisyyttä, joka kommunikoi ympäröivän luonnon kanssa. Sen korkeus on kaksi metriä, jolloin se sopeutuu hyvin inhimilliseen mittakaavaan. Se ei torju vaan kutsuu kommunikoimaan.  Näin se ei ole monumentti, vaan pikemminkin kohtaamispaikka.
Hanasaaressa teos on osa veistospuistoa, joka koostuu sekä vanhemmasta että nykytaiteesta.  Taidekokoelmalle on ominaista muutamat mielenkiintoiset viittaukset modernismiin, vaikka nykytaide onkin hallitsevana.   Teoksen sijoittaminen tähän ainutlaatuiseen merimaisemaan on ollut Inka Bellille inspiroivaa. Puiston yleinen tunnelma, jonka hän kokee sekä upeaksi että inspiroivaksi, tuo taiteilijalle mieleen saaristossa vietetyt kesät. 
Inka Bellin veistos Hanasaaren veistospuistossa on kunnianosoitus suomalaisen konkretismin uranuurtajalle Lars-Gunnar Nordströmille, jonka 100-vuotisjuhlavuotta vietettiin 2024. Nordström teki rinnakkain maalauksia, veistoksia ja taidegrafiikkaa. Inka Bell tekee myös sekä kaksi- että kolmiulotteista taidetta. Graafiset elementit ovat hänen taiteensa kulmakiviä, joista hän muuntaa kolmiulotteisia tilallisia kokemuksia niin taidegrafiikassa kuin veistoksissa. 

